CELEX: 62010CN0508
Language: el
Date: 2010-10-25 00:00:00
Title: Υπόθεση C-508/10: Προσφυγή της 25ης Οκτωβρίου 2010 — Ευρωπαϊκή Επιτροπή κατά Βασιλείου των Κάτω Χωρών

29.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 30/14
            
         Προσφυγή της 25ης Οκτωβρίου 2010 — Ευρωπαϊκή Επιτροπή κατά Βασιλείου των Κάτω Χωρών
   (Υπόθεση C-508/10)
   ()
   2011/C 30/23
   Γλώσσα διαδικασίας: ολλανδική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: M. Κοντού-Durande και R. Troosters)
   
      Καθού: Βασίλειο των Κάτω Χωρών
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο των Κάτω Χωρών, απαιτώντας υψηλά και άδικα παράβολα από υπηκόους τρίτων χωρών και τα μέλη της οικογένειάς τους που ζητούν να τους αναγνωριστεί το καθεστώς του επί μακρόν διαμένοντος, παρέβη τις υποχρεώσεις του που απορρέουν από την οδηγία 2003/109/ΕΚ (1), και ως εκ τούτου δεν τήρησε τις υποχρεώσεις που έχει από το άρθρο 258 ΣΛΕΕ·
            
         
               —
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή θεωρεί ότι ένα ποσόν, αναλόγως της περιπτώσεως, 201 έως 830 ευρώ, για την εξέταση αιτήσεως να αναγνωριστεί το καθεστώς του επί μακρόν διαμένοντος, είναι δυσανάλογο σε σχέση με το ποσό των 30 ευρώ που πρέπει να καταβληθεί από πολίτες της ΕΕ για τη λήψη κάρτας παραμονής. Κατά συνέπεια, μια τέτοια διαδικασία δεν δύναται να θεωρηθεί «δίκαιη». Η Επιτροπή θεωρεί ότι τόσο υψηλά παράβολα, ανεξαρτήτως του ζητήματος αν αποτελούν αντιστάθμισμα για το πραγματικό κόστος, μπορούν να αποτελέσουν «μέσο παρεμπόδισης της άσκησης του δικαιώματος διαμονής», κατά το σημείο 10 των αιτιολογικών σκέψεων της οδηγίας, και έτσι έχουν αποτρεπτικό αποτέλεσμα για υπηκόους τρίτων χωρών οι οποίοι θα επιθυμούσαν να ασκήσουν τα δικαιώματα που τους παρέχει η οδηγία. Άλλωστε, τούτο επιρρωννύεται από το γεγονός ότι στην Επιτροπή έχουν υποβληθεί συναφώς καταγγελίες από πολίτες.
   
      (1)  Οδηγία του Συμβουλίου, της 25ης Νοεμβρίου 2003, σχετικά με το καθεστώς υπηκόων τρίτων χωρών οι οποίοι είναι επί μακρόν διαμένοντες (EE 2004, L 16, σ. 44).